FSSIA แนะซื้อ BANPU ชี้ผลงานโตรับ “ถ่านหิน-ก๊าซ” ขาขึ้น ชูเป้า 18.80 บ.
“เอฟเอสเอส อินเตอร์เนชั่นแนล” แนะนำ “ซื้อ” หุ้น BANPU ราคาเป้าหมาย 18.80 บ. มองผลงานมีแนวโน้มเติบโตตั้งแต่ไตรมาส 1/65 ขานรับราคาถ่านหินและก๊าซที่ปรับตัวเพิ่มขึ้น
“เอฟเอสเอส อินเตอร์เนชั่นแนล” แนะนำ “ซื้อ” หุ้น BANPU ราคาเป้าหมาย 18.80 บ. มองผลงานมีแนวโน้มเติบโตตั้งแต่ไตรมาส 1/65 ขานรับราคาถ่านหินและก๊าซที่ปรับตัวเพิ่มขึ้น
29 เม.ย. 2565

นายสุวัฒน์ สินสาฎก กรรมการผู้จัดการ บริษัทหลักทรัพย์ที่ปรึกษาการลงทุน เอฟเอสเอส อินเตอร์เนชั่นแนล จำกัด หรือ FSSIA ประเมินเกี่ยวกับหุ้น บริษัท บ้านปู จำกัด (มหาชน) หรือ BANPU คาดกำไรไตรมาส 1/65 อยู่ที่ 8.6 พันล้านบาท จากความแข็งแกร่งด้านการดำเนินงานจากถ่านหิน และก๊าซ
ส่วนกำไรสุทธิจากการดำเนินงานหลัก คาดอยู่ที่ระดับ 1.27 หมื่นล้านบาท เพิ่มขึ้นจาก 1.05 หมื่นล้านบาท ในไตรมาส 4/64 และมีการขาดทุนจากการป้องกันความเสี่ยง (Hedging Loss) 4 พันล้านบาท ลดลงจาก 7 พันล้านบาทในไตรมาสก่อนหน้า
ทั้งนี้ FSSIA เชื่อว่า BANPU จะมีผลประกอบการที่แข็งแกร่งตั้งแต่ไตรมาส 1/65 เป็นต้นไป จากการขาดทุนจากการป้องกันความเสี่ยงที่ลดลงอย่างมาก ทั้งจากถ่านหินและก๊าซผ่านการทำ Price Swap รวมถึงอัตรากำไรขั้นต้นที่กว้างขึ้นด้วยเช่นกัน
อย่างไรก็ดี บริษัทเล็งหั่นการขาดทุนจากการป้องกันความเสี่ยงอย่างต่อเนื่องในปีนี้ จากเดิมทำ Hedging ถ่านหินในปริมาณ 3mt ในปี 2564 ให้ลดลงเหลือ 0.75mt ในปี 2565 และก๊าซธรรมชาติจากหินดินดาน (Shale Gas) จาก 235bcf ในปี 2564 เป็น 166bcf ในปี 2565 หลังเปลี่ยนนโยบายเป้าหมายทำป้องกันความเสี่ยง 92% ของการผลิตก๊าซลงเหลือ 65%
นอกจากนั้นแล้ว ฝ่ายบริหารคาดว่าจะมีการทำป้องกันความเสี่ยงถ่านหินในปริมาณ 155kt โดยคาดว่าจะมีผลขาดทุนราว $100-150/t ซึ่งจะทำให้การขาดทุนจากการป้องกันความเสี่ยงในก๊าซธรรมชาติจากหินดินดานลดลงอย่างมาก
อีกทั้งราคาถ่านหินนิวคาสเซิลที่ปรับตัวสูงขึ้นแตะ $300/t ในไตรมาส 1/65 FSSIA คาดว่า BANPU จะปรับราคาขายเฉลี่ย (ASP) ของถ่านหินขึ้นเป็น $169/t ในไตรมาส 1/65 และ $185/t ในไตรมาส 2/65 สำหรับบริษัทย่อย PT. Indo Tambangraya Megah Tbk (ITMG) และปรับราคาขึ้นเป็น $154/t ในไตรมาส 1/65 และ $170/t ในไตรมาส 2/65 สำหรับบริษัทย่อย Centennial Coal Company Limited (CEY) โดยคาดการณ์ ASP ในปี 2565 จะอยู่ที่ราว $154-185/t ซึ่งสูงกว่าราคาเฉลี่ยที่ $106/t ในปี 2564 อยู่มาก
โดย FSSIA คงคำแนะนำ “ซื้อ” หุ้น BANPU โดยให้ราคาเป้าหมาย (SoTP ) 18.80 บาท โดยมองว่าราคาหุ้น BANPU ยังมีความน่าดึงดูดอยู่มาก จากค่า P/E ปี 2565-66 ราว 3-4 เท่า ซึ่งทางฝ่ายวิเคราะห์มองว่าไม่คู่ควรกับอัตราการเติบโตของกำไรในปี 2565-66 ที่ชัดเจน หนุนโดยราคาถ่านหิน และราคาก๊าซที่เพิ่มขึ้น